Μπαλότια ή νεροχυλοπίτες με ντομάτα και σκόρδο
Γρήγορα, εύκολα και χορταστικά αυτά τα χειροποίητα ζυμαρικά με σκόρδο και ντοματένια σάλτσα από την Ανάφη.
1 κιλό αλεύρι για όλες τις χρήσεις     , περίπου 500-600 ml νερό, 3 μεγάλες ώριμες ντομάτες, ξεφλουδισμένες και τριμμένες στο μούλτι , 3 σκελίδες σκόρδου, σε φετάκια,  1/3 φλιτζ. τσαγιού ελαιόλαδο, ψιλοκομμένος βασιλικός, για το σερβίρισμα, τριμμένη μυζήθρα, για το σερβίρισμα, αλάτι, πιπέρι
Για να ετοιμάσουμε τα μπαλότια ή νεροχυλοπίτες, πρώτα βάζουμε το αλεύρι σε μια λεκάνη, προσθέτουμε αλάτι και αρχικά 500 ml νερό και ζυμώνουμε επίμονα μέχρι να σχηματιστεί μια ενιαία, σφιχτή ζύμη. Δεν θέλουμε να γίνει πολύ μαλακή, γιατί δεν θα ανοίγει. Αν παραείναι σφιχτό το ζυμάρι και μας ταλαιπωρεί, προσθέτουμε σιγά σιγά κι άλλο λίγο νερό.Κόβουμε το ζυμάρι σε μπάλες και ανοίγουμε καθεμία σε αλευρωμένο πάγκο με τον πλάστη σε όσο πιο λεπτό φύλλο μπορούμε.Μετά κόβουμε μακριές λωρίδες πάχους περίπου 3-4 εκ., που και αυτές τις κόβουμε σε τετράγωνα 3-4 εκ.Παίρνουμε δύο αντικριστές άκρες κάθε τετραγώνου και τις ενώνουμε πιέζοντάς τες να σχηματιστεί ένα μαντιλάκι.Με αυτό το σχήμα τα ζυμαρικά συγκρατούν πιο καλά τη σάλτσα. Για να επισπεύσουμε τη διαδικασία, μπορούμε να τα αφήσουμε απλά τετράγωνα.Κάθε κομμάτι ζυμαρικού που φτιάχνουμε το βάζουμε σε ταψί στρωμένο με πανί.Μόλις τελειώσουμε, αφήνουμε τα ζυμαρικά σε θερμοκρασία περιβάλλοντος για λίγη ώρα, ώστε να στεγνώσουν λίγο για να μπορέσουμε μετά να τα πιάσουμε χωρίς να τσαλακωθούν.Βράζουμε μπόλικο αλατισμένο νερό σε μια μεγάλη κατσαρόλα και ρίχνουμε σε δόσεις τα ζυμαρικά. Τα βράζουμε για 4-5 λεπτά το πολύ.Εν τω μεταξύ, σε μια άλλη κατσαρόλα ζεσταίνουμε το λάδι σε μέτρια προς δυνατή φωτιά και τσιγαρίζουμε το σκόρδο για λίγα δευτερόλεπτα.Προσθέτουμε τις ντομάτες και αλατοπίπερο και βράζουμε χωρίς να σκεπάσουμε το σκεύος για περίπου 10 λεπτά ή μέχρι να πιει η ντομάτα τα περισσότερα υγρά της.Όταν είναι έτοιμα τα ζυμαρικά, τα μεταφέρουμε με τρυπητή κουτάλα στη σάλτσα και τα αφήνουμε να πάρουν μία βράση.Τα σερβίρουμε ζεστά με λίγο ωμό λάδι, τυρί τριμμένο και βασιλικό.
Αλεύρι (ζύμες),Ζυμαρικά,Ντομάτα,Σκόρδο